དེ་རིང་ཁོ་བོས་འདིར་བྲི་བར་བྱ་བའི་རྩོམ་ཐུང་འདིའི་བརྗོད་བྱ་ནི་བོད་རབ་བྱུང་བཅུ་གཉིས་པའི་ནང་བྱོན་པའི་མཁས་དབང་པྲ་ཏི་བས་མཛད་པའི་སུམ་ཅུ་བའི་རྣམ་བཤད་ཀུན་བཟང་དགོངས་རྒྱན་ཞེས་བྱ་བ་དེ་ཕྱིས་ཀྱི་དཔར་སྐྲུན་སྔ་ཕྱིའི་ཁྲོད་ནས་བསམ་བཞིན་མ་ཡིན་པའི་ཡིག་ནོར་རེ་གཉིས་བྱུང་ཡོད་པ་དག་གཞུང་འདིའི་པར་གྱི་ཕྱི་མོ་ཁག་ཅིག་དང་བསྡུར་ཏེ་མ་དག་པ་དག་པར་སེལ་བའི་བགྱི་བ་ཆུང་ཆུང་ཞིག་བརྩམ་པར་འདོད་པ་དེ་ཡིན་ལ།ཚུལ་འདི་འོ་ཅག་གི་བརྡ་སྤྲོད་སྨྲ་བ་དག་གིས་ད་སྔར་མ་རྟོགས་པ་དང་མ་ཚོར་བ་ག་ལ་ཡིན་ཏེ་ཡིན་མི་སྲིད་མོད།འོན་ཀྱང་།ཁོང་ཅག་གིས་བརྗོད་བྱའི་གནད་ཆུང་ཙག་འདི་འདྲ་ལ་དུས་ཚོད་གྲོན་ཏེ་ཐུགས་སྣང་གནང་འདོད་མ་བྱུང་བའམ།ཡང་ན་ཐུགས་ཉམས་མ་བཞག་པའམ།སྐྱོན་དུ་མ་མཐོང་བ་ཅི་རིགས་སུ་ངེས།གལ་ཏེ་ང་ཚོས་ནོར་བ་ནོར་བར་མ་གླེང་བར་ད་དུང་མུ་མཐུད་དུ་འདི་མུར་ཕྱིན་ཚེ་ནམ་ཞིག་མོན་ཡུལ་རྡོར་གཅོད་ཀྱི་དཔེར་འགྲོ་བ་ཁོ་ན་ལས་འོས་མེད་པས།ཁོ་བོས་སུས་ཀྱང་མ་སྐུལ་བའི་ལས་འདི་དང་དུ་བླངས་པ་ཡིན།ཁོ་བོའི་དག་སེལ་འདིས་པྲ་ཏིའི་སུམ་ཅུ་བའི་དགོངས་པ་ཟབ་མོའི་གནད་ཕིགས་པར་རྔོ་མ་ཐོགས་ནའང་གཞན་ལ་གོ་བ་ལོག་པར་མི་སྟེར་བའི་གདེང་བརྟན་པོ་ཡོད།